कहते हैं विदा या विछोह शब्दकोश का सबसे दुखदायी शब्द है। पर पुराने को विदा तभी तो नए का स्वागत संभव है। प्रकृति और जीवन दोनों में ही तो यही क्रम और नियम दिखता है। क्या इसके बिना भी जीवन संभव है ! पेड़ से विदा लेते पत्ते हों या फिर जीवन से विदा लेती अंतिम सांस, मानती हूँ, विदा शब्द संभवतः शब्द-कोष का सर्वाधिक त्रासद शब्द है, विशेषतः तब, जब पुनः मिलने की कोई उम्मीद ही न हो। पर यह भी तो एक अपरिहार्य सच ही है कि समस्त सृष्टि ही इसी बनने और बिगड़ने- यानी सृजन और विनाश पर ही चलती है। कुछ भी तो थिर नहीं है यहाँ पर। जो है उसे जाना होगा और जो नहीं दिख रहा वह आएगा कल उसकी जगह लेकर , नए रूप, नए भाव के साथ। यही नियम है इसका। यही संरचना है इसकी-नया आए, पुराना जाए। कोई पक्षपात नहीं, ना ही कोई चयन या उपेक्षा। यंत्रवत बदलते रहते हैं मौसम, इन्सान , सबकुछ।